钦定古今图书集成/明伦汇编/官常典/第344卷 > 张锡
## 钦定古今图书集成/明伦汇编/官常典/第344卷 > 张锡

按《宋史》本传：“锡字贶之，其先京兆人。曾祖山甫，尝从
唐僖宗入蜀，蜀平，徙家汉阳。锡进士甲科，为试秘书
省校书郎、知南昌县，迁著作郎、知新州。初建学于州，
自是人始知学。再迁太常博士，监染院。诏选能吏治
畿县，乃以锡知东明。始至，令其下曰：‘吾所治者三，恃
力、恃富、恃赎者，吾所先也’。岁中以治迹闻，枢密直学”
士李及荐为监察御史。丁谓贬崖州，议还内地。锡疏
谓：“奸邪弄国，本与天下共弃之，今复还，是违天下意。”
由是止徙雷州。玉清昭应宫灾，连系甚众。锡言：“天灾
反以罪人，恐重天怒，愿修德以应之。”会论者众，狱遂
解。迁殿中侍御史、权三司盐铁判官。出为荆湖北路
转运使，改尚书兵部员外郎，还判度支勾院，为京东
转运使。淄、青、齐、濮、郓诸州人冒耕河壖地，数起争讼，
锡命籍其地，收租绢岁二十馀万，讼者亦息。判盐铁勾院，为河北转运使，改江、淮制置发运使，召兼侍御
史知杂事，判大理寺，权知谏院，安抚利、夔路。历度支、
盐铁副使。丧母，起复，擢天章阁待制、知河中府，累迁
右司郎中，以龙图阁直学士知滑州，迁右谏议大夫、
知审官院，进翰林侍读学士、判太常寺、国子监，卒，赠
尚书工部侍郎。锡淳重清约，虽贵，奉养如少贱时，读
书老而弥笃。初，举广文馆进士，考官任随以为第一。
及随死，无子，锡屡赒其家。